इससे पहले प्रदेश के मुख्यमंत्री योगी आदित्यनाथ ने कहा कि साठ हजार करोड़ रूपये की परियोजनाओं की शुरूआत तो आज ग्राउंड ब्रेकिंग सेरेमनी में हो रही है। जबकि करीब पचास हजार करोड. रूपये की परियोजनायें पाइप लाइन में है जो जल्द ही शुरू होने की उम्मीद है। उन्होंने कहा कि पांच महीने पहले प्रधानमंत्री ने यूपी इन्वेस्टर्स समिट 2018 का उद्घाटन किया था। उस समय 4.68 लाख करोड़ रुपये के एमओयू साइन हुए थे। अब हम उनकी प्रेरणा से पांच माह की अल्प अवधि में 60 हजार करोड़ रुपये के निवेश की प्रक्रिया को आरंभ कर रहे हैं। 60 हजार करोड़ रुपये के निवेश का 51 प्रतिशत पश्चिमांचल में, 27 प्रतिशत मध्यांचल व बुंदेलखंड में और 22 प्रतिशत पूर्वी उत्तर प्रदेश में होने जा रहा है। इस अवसर पर गृहमंत्री राजनाथ सिंह ने कहा कि देश में उद्योेग के लिये मुंबई, बंगलौर और दिल्ली ही बेहतर एक्सप्रेस वे माना जाता है लेकिन अब वह दिन दूर नही कि उद्योग के एक्सप्रेस वे में उत्तर प्रदेश का नाम भी शामिल होगा। क्योंकि उद्योग के क्षेत्र में पिछले एक साल में ही उत्तर प्रदेश का एक महत्वपूर्ण नाम बन गया है क्योंकि उत्तर प्रदेश में बहुत क्षमता है जिसे योगी सरकार ने बहुत तेजी से उभारा है। समारोह को उद्योगपति कुमार मंगलम बिड़ला, गौतम अडानी, सुभाष चंद्रा, संजय पुरी, यूसुफ अली, बीआर शेटटी आदि ने भी संबोधित किया। इस अवसर पर प्रदेश के उद्योगों पर एक दस मिनट की फिल्म भी दिखाई गयी।